Kant

Immanuel Kant gnahsit in 1724 in Konigsberg, in Eust-Preussen. Eys familial miegvemilieu eet akster-ye pregen ab pietisme, tod menos quod animeneut pon id XVIIt secule certain grupps deutschen protestants, ed quod privileget id conversion ios kerd uper ia symbols os fid. Tod pietisme, quos influence biht kaut in eys moral philosophia, Kant nu iom retrehft in id Talim is brunct in id Königsberger universitat. Terschi aunstehct is id philosophia os Leibniz (1646-1716) ed id Physique os Newton (1642-1727) ab-yod is bebidit od Science est un incontestable fact, quos possibilitat leit de ghabe. Serter, id leisen os Rousseau (1712-1778) ei docsiet od id presence ios moralios loy in nos est alyum incontestable fact. Con ia mens om Leibniz ed Hume (1711-1776) aurght-se id long debat quod vaht duce Kant do critic philosophia. Eysghi wehrg est dominet ab quo kalmos ia "tri critiques" : Kritik der reinen Vernunft (1781), Kritik der praktischen Vernunft (1788) ed Kritik der Urteilskraft (1790). Ta wehrgs, ed ira prolongens, skeipe un druv mensysteme quei is philosoph hat orbaten tiel sieno mohrt in 1804. 
 (Pineg ab Gottlieb Doebler, 1791)
Sub ia auspices ios astronomic revolution tyicen ab Coppernic (1473-1543) placet Kant sien philosophic enderghenden. Estghi semject revolutionar in id critic method quod pont ka tamhide ad cada question, tod iom maghs ed limites os nies raison. 
==Kritik der reinen Vernunft : science ed Metaphysique==
Id project os Kant, scribend-ye id Kritik der reinen Vernunft (1781), est dehe un fin ibs auntermin debats os metaphysique - de Divs existence au nemerto ios atmen -, delimitend-ye (critique) noster gnohmagh (raison) sonter id experiment (pur). Leit de kwehrihes metaphysique id wassic itner unte quod ia "kardu" sciences ja kwehle, ed quod est tod ios "coppernicsk revolution" : quem ne wehrt id waurn ambh un fix ardh, tem ne se adjustet noster gnohsa yeji ia objects, sontern iage objects bestehme-se yeji noster gnohsa. Kant deict preter od ghehdmos gnohe tik-ye quo nos appareiht (ia "phenomens"), ed panct od wakt ed rewos sont ia dwo conditions os quanto ghehdt nos apparihes. Khakmos ghi gnohe ia jects kam sont in se, yed ghehdmos mutable, dank ta dwo reine Formen der Anschauung, unum universalum ed necessar gnohsa in Mathematique. 
Kant demonstret dind od tik id limitation iom concepts ios aum (ia "categorias") ibs intuitions de rewos ed wakt ibs confert id maynen ed id wirt om "dasturs". Mathalan, bad kun kwenchaums yinkwa yeji id aurdhen os wakto ghehdmos panges od objects fuschiount bayad universal-ye tod samband. Idghi yinkwadasturo khact permitte id gnohsa os Div ka cause ios universe, chunke tod sambando ne wehst in wakt. Div ne est un possible object os gnohsa, ne meis quem id pur "ego" - sonter id weidos ye-yod appareihm miswo unte wakt -, ni id mund in idso totalitat. Id ego, id mund ed Div sont "Dayis", per-ya id raison fikert id riawdals ios (dar mweyssui) orbat os science. Positive dia gnohsa, ta Dayis sont sammel surces os illusion dayir nies magh de nake ir object, ed surces os contradiction in nies effort kay nake id. Tei aunfin dialectique bringht id critic philosophia id saul possible solution.
==Kritik der praktischen Vernunft : id sul os Moralitat==
Id yakinia ios universal determinisme, incontestable ye id nivel iom phenomens, ne excludt, ye alyo nivell, id stand al mensces ka leudher agent in se. Est-yod nies leudhert perfect-ye negnohim est nel-ye un handicap, chunke id se presentet nos, ne ka un dyeitu object, sontern ka un parkwehrtu task : idge moralum loyo, per id dulgo quod id nos impont, nos revelet, ka naudh, nies druv magh. Solg est id Factum der Vernunft quod skeipt id startpoint ios Kritik der praktischen Vernunft (1788). 
Tod titule est samrissen ex id prever. Leit ghi dar de delimite id raison, bet ye cid ker in ids "practic", yani moral, use : binisbat ia sentiments qua, sekwent Kant, semper bestehment nies actions ye id sense os egoism, bet kathalika binisbat id aumwent hissab iom gohdsten zariyas kay age, in-yod el mensc serviceiht sien-pet raison sien sentiments, desires ed passions. Kun raison biht budt ye tod weidos, id impont pelu loys niesi vol, bet tik sub condition : sei nacskwms talg au solg ziel. Moral rationalitat, punor, est recognible ob id loy id impont est idpet loy os vol. Idso dastur, aun condition, est categoric, ed biht formulet it : Handle nur nach derjenigen Maxime, durch die du zugleich wollen kannst, dass sie ein allgemeines Gesetz werde. 
Sei nos limitems ad dwo preter "critiques", id unitat ios Nature - id aurdhen os quo appareiht adjusten sekwent ia categorias ios aum - ios leudhert - el menscis kam el est in se, sekwent quo id moralum loyo naudht - est inconceptible. Lakin khakmos nos satisface med tod resultat, leudhert ghi tehrpt se realise in id nature. Theoric raison ed practic raison sont oin sam raisob, quod naudht, per essence, id identitat ios ver ed ios sell. To justifiet id presence, in Kants wehrg, uns trit critique.
==Kritik der Urteilskraft : id finalitat in id nature==
Sekwent quo buit pact ab Kant in id Kritik der reinen Vernunft, id object seadjustet yeji gnohsa, ed nature appareiht ka talg tik ka submiss ibs aumdasturs. Lakin kad sem perfect-ye legal nature ne beidiet nies gnohimkan, ob id diversitat idsen loys esiet tant quem khakoems aunstehge ter neid ghabim aurdhen. Itak spreuvmos un particular satisfaction quando se revelent systematic correlations, quando ghehdmos introduce id aurdhen uns classification per gensa ed speces, quando plur naturala loys resument-se do oin. Id Kritik der Urteilskraft (1790) propont un theoria tos satisfaction, tos favor quosmed preimmos ia specific marks uns comprehension os nature dia nos. Ielg organisen gwiv nos kwehct tun ka uno natural ziel, ed nature daydey ka un zielensysteme. 
==Kants Esthetique==
It kwecto nature est beghaben med un finalitat : finalitat os nature in se, chunke ghehdmos ghabe i organisen gwivs tik sub tod supposen; bet kathalika finalitat binisbat nies imkans. Ye tod weidos ghapt Kant id esthetic experience, id favor quosmed kehnsmos sem objects ka bell, kun ir forme invitet nies imkans uni leudher agen, quod ghehdt ses neter suwt ni iskwt. 
In id Kritik der Urteilskraft, Kant analyset id paradoxal status ios esthetic kehnsen : wehkwt med un plaisure, bet tod plaisure biht conditionen ab neid interesse; id keupt ses universal-ye smyohrt, bet tod boidos khact ses sulen ep concepts; wehkwt de id finalitat iom objects, bet tod est bell tik sei neid ziel ei biht assignet; fin-ye, id se daht ka necessar, bet refusend-ye cada pruv.
==Id philosophia os Historia==
In sien scripts de id philosophia os historia, besonters in Idee zu einer allgemeinen Geschichte in weltbürgerlicher Absicht (1784) deict Kant od ghehdmos bemehne tienxia historia ka id progressive realisation uns plan os nature. Sekwent tod plan, i mensci sont ducen, unte ir contradictor interesses, ad instehle un respublican constitution : api, senter est tod quod permitt ad moralitat se incarne. Idghi notion finalitat nos deict id possibilitat uns conciliation inter id legalitat os nature ed tod os leudhert, id aurdhen ios ver ed tod os sellt. Yed, tod conciliation remant, pro Kant, wohlpen ed netyicen : est un sense horizont quod dehlct duce nies actions, uno mer "kamsei", ed ne sem loy ex idswo historia.
==Kantisme ed neokantisme==
Menxu i presti successors os Kant miembh eysi philosophia ses rhayr-kafi systematic, ta-de apparent spalts ed kowngbaykus precieuseihnt id nundiens, ed justifient id fact od tanti muassir mentors poitte sayge ses, relevant-ye, "kantsk". Id hiatus inter id Kritik der reinen Vernunft ed id Kritik der praktischen Vernunft, inter gnohsa ed moralitat, inter nature ed leudhert, permitt salvguarde id autonomia iom wirts, ed swekwehre iro transcendence binisbat realitat. Ne-yod se daht id natural ed historic finalitat, synthese om nature ed leudhert, in kantisme, tik ye id hypothetic modus ios "kamsei", autoriset id ghaben uns "raison in historia", bet aun skipes tod raison, kam kwehrt Hegel (1770-1831) do supreme tribunal, aun ei refere, yinjier, el mensc person ed els absolut wirt. 
Bayna ia kathire conceptual enderkweitens exmohnt ab Kant, sems remane tyehcmon in muassir philosophia. Id grwozduesa ios practic raison do uno muhandis rationalitat, persclawt ed enderplanisk, ed uno moral rationalitat, normative ed categoric, est in id kerd ios critic enderghenden im mentors ios Frankfurter Scol. 
Ses kantskis ne est tik defende sem philosophic stands, sontern yaschi habe un certain dayi iosswo philosophia, ka "transcendental paursken", interrogation de ids possibilitatsconditions. Pos Kant, tod ambition uns transcendental philosophia hat vrehn un nov gwit in id phenomenologia os Husserl (1859-1938) ed eysen successors. Inspiret nundiens, in alnos alyo xeimen, id Transzendentalpragmatik os Apel (1922-2017) : el mensc dehlct ses recogniht ka subject, quo daht un ligne os official resistence contra ia muassir speculations de id "Mohrt al mensc".